Mária Trošková

Mgr. Mária Trošková (* 26. apríl 1987, Púchov) je bývalá slovenská modelka a podnikateľka, hlavná štátna radkyňa, ktorá pôsobila v Kancelárii predsedu vlády Slovenskej republiky Roberta Fica. Z funkcie odstúpila 28. februára 2018, po medializovaní jej prepojenia na talianskeho podnikateľa Antoninom Vadalom, člena zločineckej skupiny ’Ndrangheta z Kalábrie v Taliansku, ktorý bol podozrivý v prípade dvojnásobnej úkladnej vraždy Jána Kuciaka a Martiny Kušnírovej.

Život 
Narodila sa 26. apríla 1987 v Púchove. Vysokoškolské vzdelanie získala na Vysokej škole manažmentu v Trenčíne – na prvom (bakalárskom) stupni štúdia v študijnom programe podnikový manažment (ukončené roku 2009), na druhom (magisterskom) stupni štúdia v študijnom programe znalostný manažment (ukončené roku 2011).

V období od 1. apríla 2007 do 1. marca 2018 bola držiteľka živnosti na maloobchodný predaj šperkov a klenotov a s tým súvisiace služby (od 1. marca 2018 je jej živnosť pozastavená). Podnikala ako spoluvlastníčka firmy M-Gold venujúcej sa oprave a predaju zlatých a strieborných šperkov.

V roku 2007 sa dostala do finále súťaže Miss Universe Slovensko 2007, vďaka čomu získala kontakty, ktoré ju priviedli k fotomodelingu – najmä k foteniu plaviek a spodnej bielizne, ale aj k pózovaniu pre akty, resp. erotické snímky, napr. pre časopis Brejk (2009).

Ako asistentka pracovala tiež pre Pavla Ruska. Podľa Ruskových vyjadrení sa Trošková po asi trojmesačnom pôsobení zoznámila „s jedným podnikateľom talianskeho pôvodu, ktorý sa okrem iného venoval slnečným elektrárňam, a prešla k nemu“.

V auguste 2011 spolu s Antoninom Vadalom a Vladimírom Urbanom založila spoločnosť GIA MANAGEMENT, s.r.o. so sídlom v Michalovciach. V spoločnosti pôsobila do 12. júna 2012.

Podľa informácií Toma Nicholsona Kuciak pracoval na skupine, ktorá pravdepodobne mala prepojenie na  zločineckú skupinu ’Ndrangheta z Kalábrie v Taliansku, teda kalábrijskú vetvu mafie. Tieto zistenia Kuciak zahrnul do pripravovaného článku, ktorý už nestihol publikovať, pretože ho spolu s jeho snúbenicou 21. februára 2018 zavraždil doposiaľ neznámy páchateľ (pozri vražda Jána Kuciaka a Martiny Kušnírovej). Kuciakov článok bol napokon publikovaný o polnoci z 27. na 28. februára 2018.

Pôsobenie v politickej sfére

Asistentka poslanca Národnej rady SR Viliama Jasaňa 
Od roku 2014 pôsobila ako asistentka vtedajšieho poslanca Národnej rady SR za stranu SMER – sociálna demokracia (SMER-SD) Viliama Jasaňa. Podľa Jasaňových vyjadrení pre denník Nový Čas mu „jeden priateľ mi odporučil túto ženu“.

Asistentka predsedu vlády SR Roberta Fica 
Trošková pracovala ako asistentka predsedu vlády SR Roberta Fica od roku 2014. Od 1. marca 2015 bola zamestnankyňou Kancelárie predsedu vlády SR v dočasnej štátnej službe. Na verejnosti sa prvýkrát objavila pri premiérovej návšteve Vojenského opravárenského podniku v Trenčíne v marci 2015. Získala miesto hlavnej štátnej radkyne.

Úrad vlády SR odmietol zverejniť jej kvalifikáciu, predchádzajúce pracovné skúsenosti, výšku platu či presné vymedzenie pracovných povinností. To len prehĺbilo kritické hlasy, ktoré poukazovali na to, že Troškovej chýbajú predpoklady pre výkon funkcie štátneho radcu a že je to vzhľadom na jej minulosť fotomodelky pre úrad vlády nedôstojné.

V júni 2016 sa pri príležitosti začiatku slovenského predsedníctva v Rade EÚ zúčastnila stretnutia Roberta Fica s Donaldom Tuskom, predsedom Európskej rady. Na 3. apríl 2017 si Úrad vlády SR vynútil účasť Troškovej na rokovaní so spolkovou kancelárkou Angelou Merkel. Zúčastnila sa tiež stretnutia s nemeckým prezidentom Frankom-Walterom Steinmeierom. Obyčajne na podobné stretnutia chodia skúsení diplomati. Bývalý slovenský diplomat Ondrej Gažovič pre Denník N povedal: „Nie je príjemné byť na druhej strane telefónu, keď vám nemeckí diplomati naznačujú, že so zložením vašej delegácie majú problém. Nie je to príjemné, najmä keď chápete, že majú pravdu. Najmenej príjemné je to vtedy, keď viete, že Úrad vlády SR odmieta cúvnuť.“ Úrad vlády SR považoval jej účasť za štandardnú.

Na otázku, či v kauze napojenia mafie na slovenských politikov, medializovanej v súvislosti s vraždou Jána Kuciaka a Martiny Kušnírovej, zohráva úlohu aj Trošková, Marek Vagovič odpovedal: „Jej úlohu netreba preceňovať. Už Pavol Rusko, pre ktorého kedysi tiež pracovala, povedal, že veľmi rýchlo pochopila, ako v živote postupovať.“ Na tlačovej konferencii 27. februára 2018 Fico nevidel dôvod Troškovú odvolávať. Nasledujúci deň spolu s Viliamom Jasaňom oznámila odchod (dočasný) z Úradu vlády SR. V spoločnom vyhlásení uviedli: „Spájanie našich mien s týmto ohavným činom niektorými politikmi či médiami je absolútne za čiarou. Kategoricky odmietame akúkoľvek súvislosť s touto tragédiou. Keďže však sú naše mená zneužívané v politickom boji proti predsedovi vlády Robertovi Ficovi, rozhodli sme sa až do vyšetrenia tohto prípadu opustiť svoje pracovné pozície na Úrade vlády SR.“

Referencie 

Slovenské modelky
Slovenskí podnikatelia
Asistenti poslancov Národnej rady Slovenskej republiky
Pracovníci Úradu vlády Slovenskej republiky
Absolventi Vysokej školy manažmentu v Trenčíne
Osobnosti z Púchova